Klubben og fansene kender ham, og han kender klubben. Erik Hamrén er tilbage som cheftræner for AaB's Superliga-hold, som han førte til et dansk mesterskab i sin første periode som træner i klubben. Den 65-årige svensker overtager et hold, som ligger næstsidst i Superligaen med ni point efter ni kampe. - Vi ligger i bunden, og vi må være ydmyge og sige, at det er sådan, det er. Vi skal væk derfra, og det er det eneste, det handler om lige nu. Vi skal ikke snakke om top seks eller top fire. Vi skal sikre, at vi spiller i Superligaen igen i næste sæson, siger Erik Hamrén til TV2 Nord efter sin første træning i spidsen for AaB-mandskabet. Føler med fyret træner Hamrén er igen at finde på træningsbanen, efter at AaB torsdag morgen fyrede Lars Friis, som kun nåede at være cheftræner i godt og vel et halvt år. - Jeg kender ikke Lars, men jeg føler med ham. Jeg er selv blevet fyret to gange i løbet af min karriere, så jeg ved, hvordan han har det, siger Erik Hamrén. Erik Hamrén var træner i AaB fra 2004 til 2008. Siden har han trænet den norske storklub Rosenborg og været landstræner for Sverige og Island. Den svenske træner har set flere af AaB's kampe i denne sæson. - Noget har været godt og andet har været mindre godt, men resultaterne har ikke været gode, så dem må vi arbejde hårdt på at forbedre, siger han. Første mulighed for at skaffe AaB point til Superliga-tabellen har Erik Hamrén allerede lørdag, hvor han er på trænerbænken, når det nordjyske mandskab på udebane møder AGF.

Referat:
Svenske Erik Hamrén skal igen stå i spidsen for AaB, som han tidligere har gjort til danske mestre.